El Ministeri d'Hisenda autoritza a Gandia a bonificar impostos per facilitar l'accés a l'habitatge
06 maig 2024

## El Ministeri d'Hisenda autoritza a Gandia a bonificar impostos per facilitar l'accés a l'habitatge06 maig 2024Última actualització: 06 maig 2024

![](../gestion/img/616839d876f36e6e6565729666915df19f5bbb3ee6e53401dbe341be9e1f4f3c.jpg)  
  

La Direcció General d'Estabilitat Pressupostària i Gestió Financera Territorial, dependent del Ministeri d'Hisenda, ha autoritzat a l’Ajuntament de Gandia a bonificar impostos per facilitar l’accés a l’habitatge. Esta mesura està inclosa dins del Pla Vivenda que, sota l'estratègia Avant Gandia, s'està impulsant des de l'Ajuntament.  
  
Així ho ha informat aquest matí l'**alcalde de Gandia, José Manuel Prieto**, que ha comparegut en roda de premsa acompanyat del **regidor d'Economia i Hisenda, Salvador Gregori**.

  
Prieto ha explicat que es tracta de tres mesures. La primera és la bonificació màxima del 95% de l'ICIO (Impost sobre Construccions, Instal·lacions i Obres) per a la construcció d'habitatge de protecció oficial. Una mesura encaminada a estimular l'edificació d'habitatge de VPO i beneficiar els constructors.

  
La segona mesura és l'ampliació de 3 a 6 anys de la bonificació del 50% de l'IBI (Impost de Béns Immobles) dels habitatges nous de protecció oficial que beneficia el comprador.

  
L'última de les accions autoritzades és la bonificació del 95% de l'IBI per als pisos buits destinats a lloguer d'habitatge amb renda limitada, mitjançant el mecanisme que legalment es puga establir. Aquesta mesura es beneficiarien els propietaris i serveix d'incentiu perquè traguen els pisos buits al mercat laboral.  
  
En aquest punt l'alcalde ha indicat que a Gandia hi ha 3.322 habitatges amb un consum d’aigua inferior a 5 metres cúbics anuals, cosa que significa que es podrien treure al mercat pel seu baix ús.

  
_"Aquestes mesures permetran mobilitzar habitatge de manera immediata, ja que només hem de modificar l'ordenança fiscal, la qual serà passada pel plenari, perquè entre en vigor com més prompte millor”_, ha declarat Prieto.

**Evolució econòmica favorable**

  
El Ministeri ha prés la decisió d’autoritzar a l’Ajuntament estes mesures pel bon comportament de les finances municipals. Prieto ha recordat que ja s’ha permés aplicar una primera tanda de deduccions que va afectar els vehicles híbrids i elèctrics, i també a l’ICIO pel que fa a la instal·lació de plaques solars. _"Malgrat les lògiques dificultats del Pla d'Ajust ens hem convertit en un dels pocs ajuntaments als quals se li autoritza aplicar aquestes mesures i això és degut al rigor pressupostari"_, ha recordat.  
  
La mateixa **directora General d'Estabilitat Pressupostària i Gestió Financera Territorial, Mónica García**, destaca, al document remés a l’Ajuntament, que el govern de Gandia ha donat compliment del Pla d'Ajust, cosa que es reflecteix en _"una evolució favorable de les magnituds econòmic-pressupostàries"_ del Consistori, que no es veurà afectada per l'aplicació d'aquestes deduccions.  
  
_"L'habitatge és un pilar fonamental i prioritari per a aquest govern. I bona part dels nostres esforços els estem destinant a millorar aquesta situació. Perquè l'habitatge és un dret constitucional i una necessitat bàsica de la societat. I totes, absolutament totes les persones han de tindre un habitatge per desenvolupar el projecte de vida"_. _“Aquest govern ha activat tots els beneficis fiscals que estan disponibles per als consistoris per facilitar l'accés a l'habitatge. Des del punt de vista fiscal, hem fet tot allò que ens permet la normativa legal i continuarem treballant en la línia de facilitar l'accés a l'habitatge"_, ha finalitzat l'alcalde.  
  
Per la seua part, Gregori ha qualificat el problema de la manca d'habitatge _“d’extremadament complex i provoca preus poc assequibles"_. L'edil ha recordat que la Generalitat està aplicant mesures a mitjà/llarg termini que donaran resultats a partir del 2027 i que les mesures fiscals tenen un caràcter més immediat. _"Aquestes mesures seran aplicades en poques setmanes i incidirem en altres opcions com utilitzar els fons Next Generation per reformar habitatges que puguen eixir al mercat o acollir-nos a mesures d'altres administracions que ens ajuden a aconseguir el nostre objectiu"_.

[Twittear](https://twitter.com/share)